b"\n_START_ARTICLE_\nLandtag de Liechtenstein\n_START_SECTION_\nHist\xc3\xb2ria\n_START_PARAGRAPH_\nEl Landtag va ser creat per la Constituci\xc3\xb3 absolutista de 1818. Estava format per dos bra\xc3\xa7os: el clergat i el bra\xc3\xa7 municipal. El primer estava format per tres representants, mentre que el segon estava format pels onze alcaldes dels municipis de Liechtenstein i els tresorers o clavaris (en alemany, S\xc3\xa4ckelmeister). El Landtag era convocat anualment pel Pr\xc3\xadncep de Liechtenstein. La seva funci\xc3\xb3 era acceptar els impostos proposats pel pr\xc3\xadncep._NEWLINE_Amb l\xe2\x80\x99aprovaci\xc3\xb3 de la Constituci\xc3\xb3 de 1862, el Landtag esdev\xc3\xa9 una cambra de representaci\xc3\xb3 escollida mitjan\xc3\xa7ant eleccions lliures. El nombre de diputats va quedar fixat en 15, on 12 eren carrecs electes i 3 eren escollits pel pr\xc3\xadncep. A cada municipi, s\xe2\x80\x99escollien dos compromissaris per cada 100 habitants, que despr\xc3\xa9s escollirien els 12 diputats en un col\xc2\xb7legi electoral. Des d\xe2\x80\x99aquest moment, va poder participar en la legislaci\xc3\xb3, a ratificar tractats, a establir impostos, a controlar l\xe2\x80\x99administraci\xc3\xb3 p\xc3\xbablica i el dret a participar en campanyes militars._NEWLINE_Les dues comarques hist\xc3\xb2riques (l\xe2\x80\x99Oberland i l\xe2\x80\x99Unterland), que havien estat abolides en l\xe2\x80\x99\xc3\xa8poca absolutista, per\xc3\xb2 l\xe2\x80\x99any 1878 el territori es va dividir en dues circumscripcions, corresponents a l\xe2\x80\x99Oberland (7 escons) i a l\xe2\x80\x98Unterland (5 escons)._NEWLINE_La Constituci\xc3\xb3 del 1921 va abolir el sistema de compromissaris i va instaurar la votaci\xc3\xb3 directa de 15 diputats: 9 per l\xe2\x80\x99Oberland i 6 per l\xe2\x80\x99Unterland. L'any 1939 es va acordar canviar el sistema majoritari per un sistema de representaci\xc3\xb3 proporcional, aix\xc3\xad com una barrera legal del 18%, que va estar vigent fins que l'any 1962 va quedar suprimida perqu\xc3\xa8 no tenia cap base constitucional. El 1973 es va instaurar una nova barrera legal, aquest cop del 8%. El sufragi femen\xc3\xad va aprovar-se l'any 1984 per refer\xc3\xa8ndum despr\xc3\xa9s de dos intents fallits. El 1988 es va augmentar el nombre de diputats a 25. Des de llavors l\xe2\x80\x99Oberland escull des de llavors 15 diputats i l\xe2\x80\x99Unterland, 10.\n_START_SECTION_\nFuncions\n_START_PARAGRAPH_\nLa funci\xc3\xb3 principal com a parlament \xc3\xa9s participar en la legislaci\xc3\xb3. Els projectes de llei poden venir tant del pr\xc3\xadncep, del govern, del parlament com de la ciutadania. A cada projecte de llei se li fan dues lectures abans de la seva aprovaci\xc3\xb3. Despr\xc3\xa9s de la primera lectura, els diputats poden proposar esmenes, que seran revisades pel govern. A la segona lectura, els articles s'aproven un per un. Despr\xc3\xa9s de l'aprovaci\xc3\xb3 per part del Landtag, cal la ratificaci\xc3\xb3 per part del monarca i del primer ministre i la publicaci\xc3\xb3 de la llei al diari oficial._NEWLINE_Altres funcions del Landtag s\xc3\xb3n la ratificaci\xc3\xb3 d'acords i tractats internacionals, l'aprovaci\xc3\xb3 dels pressupostos o l'aprovaci\xc3\xb3 del c\xc3\xa0rrec de primer ministre proposat pel monarca, entre altres tasques.\n_START_SECTION_\nSistema electoral\n_START_PARAGRAPH_\nEl Landtag est\xc3\xa0 format per 25 membres que s'escullen cada 4 anys per sufragi universal entre les persones que disposin de la nacionalitat. El territori est\xc3\xa0 dividit en dues circumscripcions, Oberland i Unterland, que escullen 15 i 10 escons respectivament. Els candidats es presenten en llistes obertes. Els electors tenen tants vots com candidats s'hagi d'escollir a la seva circumscripci\xc3\xb3. Hi ha una barrera legal del 8%, que s'aplica a nivell de circumscripci\xc3\xb3. La repartici\xc3\xb3 dels escons es fa mitjan\xc3\xa7ant representaci\xc3\xb3 proporcional."